钦定古今图书集成/明伦汇编/官常典/第730卷 > 李革
## 钦定古今图书集成/明伦汇编/官常典/第730卷 > 李革

按《金史》本传：“革字君美，河津人。父馀庆，三至廷试不
遂，因弃去。革颖悟，读书一再诵，辄记不忘。大定二十
五年进士，调真定主簿，察廉迁韩城令，同知州事。纳
富商赂，以岁课军须配属县，革独不听，提刑司以为
能。迁河北东路转运都勾判官，太原推官。丁母忧，起
复，迁大兴县令、中都左警巡使、南京提刑判官、监察”
御史、同知昭义军节度事。丁父忧，起复，签南京按察
事。泰和六年伐宋，尚书省奏：“军兴，随路官差占者别
注阙者选补，老不任职者替罢，及司县各存留强干
正官一员。”革与签陜西高霖、签山东孟子元俱被诏
体访三路官员能否，籍存留正官，行省、行部、元帅府
差占员数及事故阙员，老不任职，赴阙奏事。改刑部
员外郎，调观州刺史，兼提举漕运、陕西西路按察副
使、大兴府治中。知府徒单南平贵幸用事，势倾中外，
遣所亲以进取诱革，革拒之。贞祐三年，迁户部侍郎。
宣宗迁汴，行河北西路六部事。迁知开封府事，河南
劝农使，户部史部尚书、陕西行省参议官。四年，拜参
知政事。革奏：“有司各以情见，引用断例，牵合附会，实
启幸门。乞凡断例敕条，特旨奏断不为永格者，不许
引用，皆以律为正。”诏从之。是岁，大元兵破潼关，革自
以执政，失备御之策，上表请罪，不许，罢为绛阳军节
度使。兴定元年，胥鼎自平阳移镇陕西，革以知平阳
府事权参知政事，代鼎为河东行省。是时，兴兵伐宋，
革上书曰：“今之计，当休兵息民，养锐待敌。宋虽造衅，
止可自备。若不忍小忿，以勤远略，恐或乘之，不能支
也。”不纳。太原兵后阙食，革移粟七万石以济之。二年，
宣差粘割梭失至河东，于是晚禾未熟，牒行省耕毁
清野。革奏：“今岁雨泽及时，秋成可待，如令耕毁，民将
不堪。”诏从革奏。十月，平阳被围，城中军不满六千，屡
出战，旬日间伤者过半。征兵吉、隰、霍三州，不时至，裨
将李怀德缒城出，降兵自城东南入。左右请革上马，
突围出。革叹曰：“吾不能保此城，何面目见天子？汝辈
可去矣！”乃自杀。赠尚书右丞。